## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2019. április 25-i nyílt üléséről***

Rendelet: 5/2019.(IV.26.)

Határozat: 40-52/2019.(IV.25.)

*J E G Y Z Ő K Ö N Y V*

|  |  |  |
| --- | --- | --- |
| *Készült*: | Körmend Város Önkormányzata Képviselő-testületének 2019. április 25-i nyílt üléséről | |
| *Jelen vannak:* | Bebes István, Czvitkovics Gyula, Faragó Gábor, Dr. Hadnagy Ádám, Tóth Gábor, Geosics László, Ferencz Gyula, Csák Tamás, Szabó Ferenc, Bán Miklós, Auer Miklós és Tompa László képviselő-testületi tagok | |
| *Távol van:* | | - |
| *Tanácskozási joggal meghívottak közül jelen van:* | | |
|  | dr. Stepics Anita jegyző  Némethné Simon Mária, a Gazdasági és Pénzügyi Iroda vezetője  Forró Szilvia, Városfejlesztési és Építéshatósági irodavezetője  Körmendy-Szalai Mónika, a Projektfejlesztési és Kistérségi Iroda vezetője  Molnár Dániel, a Közszolgálati Iroda megbízott irodavezetője | |

Bebes István polgármester köszönti a megjelenteket és megállapítja, hogy a Képviselő-testület az ülésen 12 fővel jelen van, az határozatképes, az ülést 14 óra 00 perckor megnyitja.

A kiküldött anyagot a képviselők megkapták, a napirenden változtatást kíván tenni. Második napirendi pontként tárgyalná a Testület a Rendőrkapitányság beszámolóját, szeretné ha ezt az első napirendi pontként tárgyalnák meg. Egyben köszönteni szeretné Tánczi Tibor ezredes urat a Vas Megyei Rendőr-főkapitányságról és Koncz Gabriella Kapitányságvezető Asszonyt, akik ehhez a napirendhez érkeztek. Még egy kérése lenne. A Városfejlesztési iroda kérte, hogy egy ponttal egészítsék ki a napirendet, amely hatodikként jelenne meg „Meghatalmazás Körmend város településrendezési eszközeinek módosítása kapcsán”. Így kéri a módosított napirend elfogadását.

A Képviselő-testület a javaslatot 12 igen szavazattal elfogadja, és a következő napirendet hagyja jóvá:

# N A P I R E N D

Nyílt ülés keretében:

1. Körmendi Rendőrkapitányság beszámolója.

Előterjesztő: **Bebes István** polgármester

1. Beszámoló a polgármester két ülés közötti munkájáról.

Előterjesztő: **Bebes** **István** polgármester

1. 2019. évi költségvetési rendelet módosítása.

Előterjesztő: **Bebes** **István** polgármester

1. Autóbusszal végzett helyi személyszállítási tevékenységről szóló beszámoló megtárgyalása.

Előterjesztő: **Bebes István** polgármester

1. Meghatalmazás Körmend város településrendezési eszközeinek módosítása kapcsán

Előterjesztő: **Bebes István** polgármester

1. Döntés Körmend város településrendezési eszközeinek 3. módosításáról, a véleményezési szakaszt lezáró döntések meghozataláról.

Előterjesztő: **Bebes István** polgármester

1. Kerékpáros átvezetés kialakítása.

Előterjesztő: **Bebes István** polgármester

1. Ingatlan önkormányzati tulajdonba kerülésének kezdeményezése.

Előterjesztő: **Bebes István** polgármester

1. Kameravásárlás megtárgyalása.

Előterjesztő: **Bebes István** polgármester

1. Ülnökök megválasztása.

Előterjesztő: **Bebes István** polgármester

1. Intézményvezetői pályázat véleményezése.

Előterjesztő: **Bebes István** polgármester

1. Intézményi tanácsba delegálás.

Előterjesztő: **Bebes István** polgármester

1. Nemzeti Összetartozás Napja- A Trianoni Békediktátum Emléknapja városi megemlékezés.

Előterjesztő: **Bebes István** polgármester

1. Hősök Napja városi megemlékezés.

Előterjesztő: **Bebes István** polgármester

1. A „Boldog Batthyány- Strattmann László” ösztöndíj- pályázatra érkezett fellebbezés megtárgyalása.

Előterjesztő: **Bebes István** polgármester

1. Tájékoztató a 2019. március 26- i Képviselő- testületi ülésen elhangzott interpellációkra tett intézkedésekről.

Előterjesztő: **Forró Szilvia** irodavezető

- Interpellációk

**N A P I R E N D:**

**1./ Körmendi Rendőrkapitányság beszámolója**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a tavalyi évet értékelő beszámoló elkészült, melyet a Testület tagjai meg is kaptak. Szeretné köszönteni a rendőrség képviselőit, Tánczi Tibor ezredes urat a Vas Megyei Rendőr-főkapitányságról és Koncz Gabriella Kapitányságvezető Asszonyt. A napirend is arról szól, hogy amilyen volt a 2018. évi közbiztonsági helyzet, a közbiztonság érdekében tett intézkedések és az azzal kapcsolatos feladatok. Vas megye a kiemelten teljesítő megyék közé tartozik, de a Körmendi Rendőrkapitányság itt is az élen jár. Ezt szeretné megköszönni Kapitányságvezető Asszonynak, és a Vas megyei Rendőr-főkapitányságnak is, hogy a nem könnyű feltételek mellett azt a lehetőséget tudják biztosítani, hogy az itt élő állampolgárok biztonságban tudjanak élni. A városban meglévő kamerarendszer létjogosultságát senki sem kérdőjelezi meg, és a több helyszínen felállított kamerák segítik a rendőrség munkáját, ezzel egy közös együttműködést tudnak végezni. Természetesen ez is egy lehetőség ahhoz, hogy a javuláshoz közösen hozzá tudtak járulni. Ezentúl még számos alkalommal segítették a várost különböző feladatok ellátása, illetve rendezvények során. Mindig igyekeztek megteremteni azokat a feltételeket, ami a nyugodt együttműködéshez hozzá tud járulni. Tudják, hogy ezek az eredmények általában időszakosak, hiszen minden év új feladatokkal és kihívásokkal látja el a várost. Tapasztalta, hogy szakképzett kollégák igyekeznek meg különböző területeken eredményeket elérni. Számos alkalommal próbáltak meg együttműködéseket kialakítani. Sokat segítettek az útfelújításnál, hiszen nem volt ez egy könnyű feladat. Szeretné ezeket az együttműködéseket a továbbiakban is kérni, hiszen a jelenleg épülő 8-as elkerülő út következtében a városon átvonuló forgalom megnövekedett.

Koncz Gabriella Kapitányságvezető Asszony nagyon örül és elégedett, hogy a Testület minden évben megtárgyalja a közbiztonságról szóló beszámolót. Külön öröm számára, hogy mindig jó hírekkel tud szolgálni. 2010-ben történt egy nagyobb változás a jogszabály változása miatt, de javarészt a rendőrség hozzáállásával és a szemléletének megváltoztatásával tettek azért, hogy ezek a bűncselekmény számok egyre jobban visszaszoruljanak. Megtörtént a főkapitányság értékelése. Kiválóra, kivételesre értékelték a főkapitányság tevékenységét, ehhez természetesen a Körmendi Főkapitányság is hozzájárult. Tavalyi évhez képest még jobban tudták csökkenteni a bűncselekmény számokat, illetve a nyomozási és felderítési tevékenységüket is igyekeztek megtartani. Most is a 20 legjobb kapitányság között vannak. Azért hangsúlyozza ezt ki, mert Körmend működési területe a legnagyobb. Több város illetve falu, több mint 110 km határszakasz tartozik hatáskörükbe. Jól teljesítették feladatukat, ezt bizonyítják az elért eredményeik. Ha olvasták a beszámolót, jól láthatják, hogy a bűncselekmények szerkezete átalakult, egyre inkább az intellektuálisabb vagyon elleni bűncselekmények felé mentek el, inkább a csalások száma növekedett. Közrend, közbiztonság területén is sikerült olyan eredményeket elérni, hogy a szabálysértési és a büntető előállítások száma növekedett. Egyetlen terület van, ahol még javulni kellene, illetve megújulni, az pedig a közlekedés rendészet. Bár a Körmendi Rendőrkapitányság a halálos balesetek számát javítani tudta, de a súlyos balesetek száma sajnálatos módon növekedett. Ha meg lehetne oldani, hogy mindenki mellé tudnának rakni egy rendőrt, akkor a közlekedés biztonságot is lehetne növelni. Kicsit visszakanyarodna a közlekedésrendészetre. 2018-ban a migráció szempontjából nem sok feladat jutott a Rendőrkapitányságnak az előző évekhez képest. Szeptembertől iskolai bűnmegelőzés tanácsadó rendszerük ismételten visszaállt, egy kolléga átvette ennek a státusznak a feladatait. Nagyon jól működik, nagyon jó visszajelzéseket kap az iskoláktól. Önmaga is azt vallja, ha erre áldoznak és a prevenciót első helyre rakják, akkor komoly eredményeket tudnak elérni. Akik ismerik, tudják, hogy nagy hangsúlyt fektet az együttműködésre. Számára nagyon fontos az, hogy az együttműködő társszervekkel, illetőleg a civil szervezetekkel egy olyan folyamatos kapcsolatot tartson fent, illetve építsen fel, amely előre viszi a város, környék településeit, illetve a Főkapitányság életét is. Büszke arra, hogy ezek az együttműködések megvalósulnak. Úgy véli, kell egy csapat, és azt gondolja, hogy ezeket az eredményeket nem csak a kapitányság tudta létrehozni, hanem az Önkormányzattal, illetve a városban és a településeken élő lakosokkal egyaránt. Egyébként 2015 óta 3,98 %--os értékelést kaptak az Önkormányzatoktól, tavalyi évben ez 4,57 % volt. Örül annak, hogy a „Szolgálunk és védünk” szlogen megvalósul az egész országban és a kapitányság területén.

Auer Miklós képviselő-testületi tag olvasta a beszámolót, de nem találta vagy csak a figyelmét kerülte el, hogy a városban található kamerák segítségével sikerült-e felderíteni szabálysértést, garázdaságot. Sikerült-e bűnmegelőzést végrehajtani.

Koncz Gabriella Kapitányságvezető Asszony válaszul elmondja, hogy Polgármester Úr említette a kamerarendszert. Szakmailag személyesen ő is támogatja a kamerarendszer kiépítését, de ha beruházunk, akkor arra is kell gondolni, ha elromlik, akkor annak felújítására is kell forrást biztosítani. Sikerült több embert elfogni a kamerarendszer segítségével, nagyon sikeres a működése, illetve még a nyomozati bizonyítékokat is hozzá tudják kapcsolni. Annak idején a migrációnál is segítette ez a rendszer a Rendőrség munkáját, illetve a bűnügyek során is nagy segítséget nyújtott.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva megszeretné köszönni Kapitányságvezető Asszony, illetve a teljes állomány munkáját, így támogatja a határozati javaslat elfogadását.

Czvitkovics Gyula alpolgármester Úr elmondja, a Bűnmegelőzési és Közbiztonsági Bizottság ülésének keretében ezt a beszámolót meghallgatták, akkor is és most is köszönetét szeretné kifejezni Koncz Gabriella Kapitányságvezető Asszonynak, illetve a teljes rendőri állománynak. Úgy véli, való igaz, hogy a beszámolóban megjelenített adatok és az együttműködés, ami megvalósult teljes mértékben a közbiztonságot szolgálja Körmenden. Képviselő társának pedig annyit szeretne mondani, hogy a Bizottság abban a jeles kitüntetésben részesült, hogy meglátogathatták a Rendőrséget, ahol bizottsági ülés keretében bővebben bemutatták számukra a kamerarendszert. Valószínűleg sikeres lesz a továbbiakban is. A bizottság abba az irányba fordult el, hogy a júniusi ülésen már a Katasztrófavédelemnél jelennek meg Testületileg.

Bebes István polgármester említette, hogy kéri egy dolognak a vizsgálatát, de nem biztos, hogy erre van megoldás. Jelen pillanatban a 8-as út építését illetően Felsőberki határában a fel és lehajtók hatalmas tehernek vannak kitéve. Szeretné megkérdezni, hogy van e lehetőség arra, hogy egy mobil lámpa legyen kihelyezve, legalább abban az időszakban, amikor ekkora teher éri az említett szakaszt, műszakváltáskor pedig katasztrófa, ami ott lezajlik, tudnának-e erre valami megoldást találni.

Koncz Gabriella Kapitányságvezető Asszony válaszul elmondja, hogy továbbítja a közlekedési főosztályvezető felé a kérést, ő felveszi az illetékesekkel a kapcsolatot, majd jelezni fogja Polgármester Úr felé, mire jutottak az üggyel kapcsolatban.

Bebes István polgármester még egy dolgot említene. Nyilván a sok-sok kamion magával vonzza a sok szabálytalanságot. Ez kezdeti feszültségeket vonz maga után. Annyi lenne a kérése, próbálják meg noszogatni őket, hogy megfelelő helyen álljanak meg, ne pedig ott, ahol nagyobb a forgalom, vagy épp útkereszteződés van. Jártában - keltében észlel ilyen problémákat, ebből adódik kérése.

Koncz Gabriella Kapitányságvezető Asszony köszöni a jelzéseket, az illetékesek felé jelezni fogja őket.

Bebes István polgármester kéri kérdés és vélemény hiányában a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**40/2019. (IV.25.) önkormányzati határozat**

Körmend Város Önkormányzata Képviselő-testülete a Körmendi Rendőrkapitányság által elkészített, a körmendi közbiztonság helyzetéről szóló éves beszámolóját elfogadja, és egyúttal megköszöni azt az együttműködést, amit a Rendőrség tanúsít az Önkormányzat irányában a közbiztonság javítása, a lakosság emberi élet és vagyonvédelme, valamint a bűnmegelőzés és bűnfelderítés tekintetében.

**2./ Beszámoló a polgármester két ülés közötti munkájáról.**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester beszámolót kíván tenni az elmúlt időszak eseményeiről. 2019. március 27-én a Kistérségi és a Mikrotérségi Tanácsülésen vett részt, ahol napirenden voltak a költségvetési kérdésekről szóló döntések, közbeszerzési tervet fogadtak el, valamint a szakmai program módosítását tárgyalták meg a Szociális Szolgáltató és Információs Központ esetében. Március 29-én részt vett a Belügyminisztérium által szervezett „Önkormányzatok Bűnmegelőzési Konferenciája” című nemzetközi tudományos rendezvényen, ahol a bűnmegelőzés lehetőségeit próbálták meg ismertetni. Április 1-én megbeszélést folytatott a Nemzeti Közművek Önkormányzati Kapcsolatok Osztályának képviselőjével. Április 3-án a Miniszterelnökséget vezető miniszter kabinet képviselőjével folytatott megbeszélést a Kastély pályázat aktuális állásáról. Folyamatosan halad előre, és reméli, hogy nemsokára a közbeszerzések is el tudnak indulni, és az elkövetkező időszakban valami végleges döntés is születni fog. Április 4-én találkozott a 24 város pályázat partnerségi tagjaival, amikor is a pályázat feladatait beszélték át. Ugyanezen a napon részt vett egy lakossági fórumon a „Keleti városrészt csapadékvíz elvezetése” című projekttel kapcsolatban. Igyekeztek átbeszélni azokat a dolgokat, amelyek időközben felmerültek, a munka folytatódik és halad előre. Reméli, amennyiben felmerülnek lakossági problémák, azokra tudnak megoldást találni. Április 8-án az EON képviselőjével folytatott megbeszélést. Folyik a közvilágítás felújításának előkészítése, közelednek a közbeszerzési időszakhoz, így reméli, hogy előre tudnak jutni ezen a területen is. A forrás rendelkezésre áll, de a közbeszerzés majd eldönti, hogy mit tudnak teljes mértékben ebből végrehajtani. Április 10-én tervindító megbeszélést folytattak a 8. sz. főút – ADA – MJUS csomópont körforgalommá alakításáról. Ez az, amiről már korábban beszélt, amely 4, de lehet hogy 5 lejárattal rendelkező csomópont lesz. A tervezés elindult, reméli, hogy utol fogja érni a beruházást is, és meg is tud valósulni határidőn belül. Ugyanezen napon volt egy rendezvényük, amely szintén egy határon átnyúló projekt, megújuló energiák hasznosításának lehetőségei. Főként a szennyvíz iszap kérdésében próbál meg lehetőségeket feltárni ez a pályázat. Április 16-án rendkívüli ülése volt a Képviselő-testületnek. Április 17-én a Tavaszi Közös Napok program eseményeiről tartottak egy sajtótájékoztatót Hadnagyné Vörös Márta Intézményvezető Asszonnyal. Köszöni az előkészületeket, reméli, hogy egy jó hangulatú és szép rendezvény áll a város előtt az elkövetkező héten. Április 24-én köszöntötte a megjelenteket a Körmendi Szociális Szolgáltató és Információs Központ szakmai műhelyén, melynek témája a „Miért szükséges a szociális segítés és nevelés az oktatási intézményekben?”, melyre már a Körmendi Rendőrkapitányság beszámolója is utalt.

Bebes István kéri a beszámoló elfogadását.

A Képviselő-testület a beszámolót 11 igen szavazattal, 1 tartózkodással elfogadja.

**3./ 2019. évi költségvetési rendelet módosítása.**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az idei évben először kerül sor a rendelet módosítására, ahol előirányzat módosításokat kell eszközölni. A módosítás a normatív támogatásokat a különböző városi intézményeknél érinti, de érinti a rendelet-módosítás az Önkormányzatnál lévő előirányzatokat, nagyrészt pályázati projektek kapcsán szükségesek az átcsoportosítások. Kéri a Testületet, hogy tárgyalja meg, és döntsön a rendelet módosításról.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendeleti javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester kéri kérdés és vélemény hiányában a rendeleti javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő rendeletet alkotja:

**5/2019. (IV.26.) önkormányzati rendelete**

2019. évi költségvetéséről szóló 1/2019. (II.01.) önkormányzati rendelet módosításáról

**4./Autóbusszal végzett helyi személyszállítási tevékenységről szóló beszámoló megtárgyalása.**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a tavalyelőtti évben nőtt az értékesített jegyek és bérletek száma a körmendi helyi személyszállítási vonalakon, ehhez képest tavaly csökkent a szállított utasok száma. Ez természetesen kihatott a nettó menetdíj bevétel csökkenésére is. Az anyag kitér részletesen a helyi személyszállítás költségeire is, amely láthatóan folyamatos emelkedést mutat, akár az üzemanyagárak, akár a személyi kiadások emelkedése miatt. Személyi kiadások terén további emelkedés várható, amennyiben a cég a munkaerejét meg szeretné tartani. Az előző évhez viszonyítva 15,4 %-kal emelkedtek a helyi közlekedés költségei és ráfordításai. Veszteséges szolgáltatásról van szó, ugyanakkor fontos a fenntartása, akár a gyermekek, akár az idősek szállítása érdekében. Ezúton szeretné megköszönni az ÉNYKK Zrt.- vezetőségének, hogy a plusz egy járatot biztosították Horvátnádalja felé, amellyel szintén az idősek kérésére próbálnak meg megoldást találni.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri Testületet, hogy döntsön a határozati javaslatról.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**41/2019. (IV.25.) önkormányzati határozat**

Körmend város Önkormányzata Képviselő-testülete megismerte az ÉNYKK Zrt-nek a Körmend városában teljesített helyi személyszállítási szolgáltatásról szóló beszámolóját, és azt a melléklet szerint elfogadja.

**5./Döntés Körmend város településrendezési eszközeinek 3. módosításáról, a véleményezési szakaszt lezáró döntések meghozataláról.**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Rába völgye projekttel kapcsolatosan szükséges a belterületbe vonás, változtatás eszközölés. Ezen felül a Rába parton tervezett Ökoház és környezete fejlesztés tekintetében szükséges felülvizsgálni a HÉSZ előírásait, illetve az LK-4 jelü építési övezetben a saroktelkek beépítési intenzitásának felülvizsgálata szerepel a településrendezési eszközök módosításával kapcsolatosan. Az előterjesztésben ismertetésre került az egyes szervek partnerségi eljárásban tett nyilatkozata, az arra adandó választ a főépítésszel és a településtervezővel egyeztetve tárják a Testület elé. Kéri a Testületet, hogy döntsön a határozati javaslatról.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri Testületet, hogy döntsön a határozati javaslatról.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**42/2019. (IV.25.) önkormányzati határozat**

1. Körmend város Önkormányzata Képviselő-testülete megállapítja, hogy a – 27/2018./III.28./, a 66/2018 /VI.28./ és a 93/2018./IX.27./ számú képviselő-testületi határozattal kezdeményezett - településrendezési eszközök módosítását a véleményezési eljárás során az egyes véleményezésre jogosult szervek a határozat 1. melléklete szerint véleményezték.
2. Körmend Város Önkormányzata Képviselő-testülete - a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 39. § (2) bekezdése alapján – a településrendezési eszközök módosításához beérkezett egyes eltérő véleményekhez kapcsolódó döntéseit az alábbiak szerint fogadja el:
3. A Képviselő-testület az Állami Főépítész - Körmend, HÉSZ módosítása a Lk-4 jelű építési övezetben a saroktelkek eltérő beépítettségi mutatójának szabályozásával – 2. számú módosításhoz adott szakmai véleményét tudomásul veszi, azonban a módosítással kapcsolatosan fenntartja eredeti szándékát, miszerint az önkormányzat a jelenleg az Lk-4 jelű építési övezetben a saroktelkek esetén a beépítettség 35 % helyett 45 %-ra emelkedik, a legkisebb zöldfelület mértéke pedig 40 %-ról 20 %-ra kerül csökkentésre. A Képviselő-testület az országos településrendezési és építési követelményekről szóló 253/1997. (XII.20.) Korm. rendelet (a továbbiakban: OTÉK) 25.§ (1) bekezdése határozza meg egyetért, azonban a helyi építési szabályzat megalkotásakor, módosításakor a jogalkotónak, jelen esetben a képviselő-testületnek az OTÉK 111.§ (2) bekezdése alapján a II–III. fejezetben meghatározott követelményeknél megengedőbb követelmények megállapítására is lehetősége van, különösen, ha azt a különleges településrendezési ok, vagy kialakult helyzet indokolja, továbbá közérdeket nem sért. A javasolt beépítési intenzitás és ezzel együtt a csökkentett zöldfelületi minimum nem tér el az OTÉK-ban foglaltak határértékétől.
4. A Képviselő-testület az Nyu-du VIZIG tervezési területtel nem érintett, a Rába-völgy projekt keretén megvalósuló fejlesztési javaslatait, mivel nem tárgya jelen eljárásnak tudomásul veszi, azonban annak vizsgálatát és a megfelelés igazolását, az esetleges elmúlt időszakban való Rába-völgy tervének változását jelen eljárásban nem kívánja vizsgálni. A 2017-es településrendezési eszközök készítésekor az akkori adatszolgáltatás alapján szükséges intézkedéseket, és az eljárás során a többszöri egyeztetést 2017-ben lefolytatta.

3. A Képviselő-testület felkéri a Polgármestert, hogy a településrendezési eszközök módosítására irányuló eljárás további eljárási szakaszai (a záró szakmai véleményezési szakasz, elfogadási szakasz) lefolytatása érdekében minden további intézkedést, nyilatkozatot megtegyen.

Határidő: azonnal

Felelős: Bebes István polgármester

**6./ Meghatalmazás Körmend város településrendezési eszközeinek módosítása kapcsán**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy újabb helyi építészi szabályzat módosításáról van szó, melyben a Testület a Bárkaház, a Bástya lakópart, illetve az M8-as új mérnökségi telephely okán kezdeményezte a településrendezési eszközeinek módosítását. Lezajlott egy partnerségi eljárás keretében összehívott lakossági fórum, ahol észrevétel nem érkezett senkitől, de erre még 8 napig van lehetőség. Az előterjesztés alapján polgármesteri meghatalmazással kezdeményezhető lenne, hogy az Állami Főépítész tűzze ki a tárgyalásos eljárást. Fontos kérdések is vannak benne, többek között az M8 –as mérnökségi telephely kérdésköre.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**43/2019. (IV.25.) önkormányzati határozat**

Körmend város Önkormányzata Képviselő-testülete **átruházza** Körmend Város Polgármesterére azon döntési jogot, hogy a soron következő településrendezési eszközök módosítása során nyilatkozzon az állami főépítész felé a **partnerségi eljárás** lebonyolításáról, a beérkező vélemények elfogadásáról, vagy indoklás mellett az el nem fogadásáról, és lezárásáról, a tárgyalásos eljárás megindítása előtt.

A módosítás tárgya:

- az Lk-20 jelű építési övezetbe sorolt 3546/2 hrsz. ingatlan beültetési kötelezettség felülvizsgálata és törlése,

- a 4672 hrsz. ingatlan egy részét érintő Z-Kk jelű zöldterület felülvizsgálata és a telek egységes Keü-1 jelű különleges egyedi sajátosságokat hordozó üdülőterületbe sorolása a Bárkaház sporttelep egységes fejlesztése érdekében,

- az M8-as gyorsforgalmi út mérnökségi telephelyének kialakítása a 0309/6 hrsz ingatlanon, továbbá

- Körmend biológiai aktivitási érték számítás alapján szükséges kompenzáció.

Felkéri Polgármestert, hogy a tárgyalásos eljárás eredményéről a következő ülésen számoljon be. Felhatalmazza polgármestert, hogy a szükséges intézkedéseket megtegye.

Felelős: Bebes István polgármester, Rápli Pál városi főépítész

Határidő: A végleges dokumentáció testület elé terjesztésre: 2019. június 30.

**7./ Kerékpáros átvezetés kialakítása.**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy ez egy fontos láncszem ahhoz, hogy a városközpontból, a piactól, egészen az ipari területig vonuló kerékpárút még biztonságosabb és használhatóbb legyen, illetve a forgalmas vasúti átjárón is át tudjon haladni a kerékpáros forgalom. A vasúti átjáróban egyedül a kétirányú külön lámpás átvezetés ad biztonságot, ezt szükséges ennek keretében megtenni. Folytattak tárgyalásokat, kértek forrásokat a Magyar Államtól, de nem kaptunk támogatást. Közösen úgy gondolták – az EGIS Gyógyszergyár Zrt., a GYSEV Zrt. és az Önkormányzat -, hogy megpróbálnak közösen megoldást találni erre a problémára. A tárgyalások során még bevonták a Körmend Múltja, Jelene, Jövője Közhasznú Alapítványt is. Köszönettel tartoznak azt EGIS Gyógyszergyár Zrt-nek, amely komoly mértékű anyagi segítséggel járult hozzá a kerékpáros átvezetéshez. A város részéről szükség lenne a 10 millió forint hozzájárulásra, hogy a további anyagi források meglegyenek, a technika és az ehhez szükséges informatikai kérdéskörök a GYSEV Zrt. költségvetését fogják majd igénybe venni. Ezzel a hármas összefogással várhatóan ez a biztonságos átkelés biztosítható lesz, és a kerékpáros forgalom egészen a piactól az iparterületig, az EGIS Gyógyszergyárig megszakítás nélkül használható lesz.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Auer Miklós képviselő-testületi tag örül ennek az összefogásnak, de véleménye szerint Körmend legforgalmasabb vasúti átjárója a Hunyadi úton van, bár nem vitatja, hogy a nevezett vasúti átjáróban műszakváltáskor nagy a forgalom. Végig kerékpározott oda-vissza, és valóban azt kell mondania, hogy az egyik fele valójában autópálya minőségű, tobzódnak a technikai eszközökbe, de attól függetlenül a gyalogos, illetve a kerékpárút keveredik, hol itt megy, hol ott, végül sehol se. Végül kimegyünk a főútra, ott valóban van egy kerékpárútnak nevezett nyomvonal, amely már lekopott, aztán, ha átmegyünk a vasúti átjárón megint van egy kerékpárút, majd véget ér a dolog. Úgy gondolja, hogy az Innovációs Minisztériumnak persze, hogy nincs pénze, mással foglalkozik. Úgy véli, semmi kivetnivalója nem volt a vasúti átjáróban, az Önkormányzatra eső 10 millió forintot meglehetősen soknak tartja.

Bebes István polgármester annyit szeretne jelezni, hogy maga az átvezetés és a technikai feladatok közel 50 millió forintot takarnak, amelyben komoly mértékű persze a technika biztosítása, az informatikai csatlakoztatások. Ha visszagondol 20 évvel ezelőttre, mikor a Somogyi Béla utcában biztosították a vasúti átjárót, az került közel 10 millió forintba. Ma már az anyagi források teljesen másképp alakulnak. Amit Képviselő Úr említ, pontosan azért zajlik ennek az átvezetésnek a kialakítása, hogy azt a típusú problémát, melyet a projektben nem tudtak kezelni, azt ezzel a lehetőséggel kezelni tudják. A projekt szolgál arra, hogy kialakításra került a kerékpárút, annak van egy kiszolgáló lehetősége, melynél a festéseket valószínűleg javítani fogják, amikor pedig a kerékpárút elkészül, az használható lesz.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő határozatot hozza:

**44/2019. (IV.25.) önkormányzati határozat**

Körmend Város Önkormányzata Képviselő-testülete kezdeményezi a Gysev Zrt. előtt azt, hogy a Gysev Zrt. üzemelésében lévő, Körmend, Mátyás király utcai vasúti átjáróban 2019. évben építse ki a kétirányú, lámpás kerékpáros átvezetést annak érdekében, hogy a körmendi emberek biztonsággal kelhessenek át a vasúti átjáróban kerékpárral közlekedve is.

Az Önkormányzat a kerékpáros átvezetés kialakításához 10.000.000 Ft. összeget biztosít 2019. évi költségvetésében, amit beruházási céllal átad a Gysev Zrt. részére. A Képviselő-testület felhatalmazza a polgármestert a megállapodás megkötésére.

**8./ Ingatlan önkormányzati tulajdonba kerülésének kezdeményezése**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a jelenleg M8-as gyorsforgalmi út építésével egyidejűleg Körmendre új mérnökségi telephely épül, ahová átköltöztetésre kerül a Magyar Közút körmendi telephelye. Szeretnék kezdeményezni és kérni, hogy a telephely az önkormányzat tulajdonába kerülhessen a Magyar Államtól, ennek kérvényezésére lehetőség van. Jelen pillanatban a cél az, hogy a Városgondnokság elhasználódott épületei helyett a szóban forgó ingatlan legyen az új telephelyük, amennyiben a Magyar Állam az MNV Zrt-n keresztül ezt az önkormányzati tulajdonba adást el tudná fogadni. Tudják, hogy ezek a folyamatok általában nagyon időigényesek, akár több év is eltelhet, mire ennek a végére érnek. Ezt a folyamatot elindítják, reméli, hogy az állam ezt a segítséget meg tudja adni, és biztosítani tudja a helyi feladatok jobb körülmények közti ellátását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva elmondja, hogy volt szerencséje az épületet megtekinteni, így támogatja a határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva elmondja, hogy örül az előterjesztésnek, és bízva az ügymenet sikerességében, támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármesternek köszöni az észrevételeket, de mindig van kritikai észrevétele is. Egy ingatlan állapota nem csak a Képviselő-testülettől függ, hanem az ott dolgozóktól is. Néhány esetben tapasztalja a hanyag ingatlan kezelést mind vezetők, mindig az ott dolgozók részéről. Felül kellene vizsgálni néhány esetben a dolgozók viselkedését, ezt jelezték azok is, akik ott jártak egy teljesen más munkavégzés okán. Reméli, ha ez a telephely meg lesz, akkor jobban meg fogják becsülni az ott dolgozók.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja és a következő határozatot hozza:

**45/2019. (IV.25.) önkormányzati határozat**

1. Körmend Város Önkormányzata Képviselő-testülete a 2007. évi CVI. törvény 36.§ (2) bekezdés c) pontja alapján, valamint a 254/2007. (X.4.) Korm.rendelet 50.§ (2) bekezdés c) pontja alapján, jelen határozatba foglaltan, **az alábbi ingatlan térítésmentes önkormányzati tulajdonba adását kezdeményezi a Magyar Állam előtt:**

**Az ingatlan adatai:** körmendi 1499 hrsz-ú, 1 ha 1623 m2 kiterjedésű, kivett telephely megjelölésű ingatlan.

**Az ingatlan felhasználási célja**: az ingatlant az Önkormányzat településüzemeltetési célból kívánja tulajdonba venni, helyet adva így ezen ingatlanban a helyi településüzemeltetési feladatokat ellátó költségvetési szervnek, Körmend Város Gondnokságának. A helyi településüzemeltetési feladatokat ellátó költségvetési szerv, Körmend Város Gondnoksága nagyon leromlott állapotú ingatlanban működik, amely ingatlan felújítása már nem gazdaságos.

**A vonatkozó jogszabály, amely előírja azon feladat ellátásának kötelezettségét, amelyre tekintettel a tulajdonba adást az Önkormányzat kezdeményezi**: Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 2.pont /településüzemeltetés/.

A körmendi 1499 hrsz-ú ingatlan átadását önkormányzati **településüzemeltetési feladatok ellátása** céljából kezdeményezi Körmend Város Önkormányzata.

1. Körmend Város Önkormányzata Képviselő-testülete vállalja a körmendi 1499 hrsz-ú ingatlan tulajdonjogának térítésmentes önkormányzati tulajdonba adása esetén azt, hogy a tulajdonba adás érdekében felmerülő valamennyi költséget - ideértve a művelési ág szükséges megváltoztatásának költségét is- Körmend Város Önkormányzata viseli.
2. Körmend Város Önkormányzata Képviselő-testülete a körmendi 1499 hrsz-ú ingatlant akkortól kívánja tulajdonba venni, amikor az M8 gyorsforgalmi út építésével összefüggésben a Körmend, keleti csomópontnál, a NIF Zrt. beruházásában megépülő új mérnökségi telephely elkészül, és oda a Magyar Közút Nonprofit Zrt. körmendi kirendeltsége átköltözik.
3. Körmend Város Önkormányzata Képviselő-testülete felhatalmazza a polgármestert, hogy a körmendi 1499 hrsz-ú ingatlan térítésmentes tulajdonba adása érdekében a szükséges hatóságok, Minisztériumok, MNV Zrt. előtt eljárjon, és a tulajdonba adáshoz szükséges nyilatkozatokat megtegye.

**9./Kameravásárlás megtárgyalása.**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Basketball Sport Kft. korábban 24 beltéri kamerát építtetett ki a városi sportcsarnokban. Kültérre 22 kamera került kiépítésre, ezeket az Önkormányzat korábban megvásárolta és átkerült a tulajdonába. A beltéri kamerák viszont a belső rend kialakításában fontosak, nem csak városi rendezvények esetében, hanem különböző mérkőzések során is használatba kell venni. Megkeresték a Castrum Sec Kft.-t, aki megerősítette feléjük azt, hogy az eladási ár korrekt, figyelemmel van az idő múlására a kamerákkal kapcsolatban. Kéri a Testületet, hogy támogassa az önkormányzati tulajdonba kerülést.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Auer Miklós képviselő-testületi tag csak egy kérdéssel készült ehhez a napirendi ponthoz, de már az elsőnél nem szeretett volna belebonyolódni. Kapitányságvezető Asszony meggyőzte, mikor azt mondta, hogy a kamerák segítségével csökkenteni tudták a bűncselekmények számát a városban. Ezzel kapcsolatos lett volna a kérdése, de mivel tavaly sem tudták megnyugtatni, ezért még maradt benne egy kis kétely, de jó szívvel támogatja az előterjesztést.

Bebes István polgármester úgy véli, ezek szükséges berendezések. Ma már csak úgy lehet valamit megrendezni, akár sporteseményről vagy kulturális eseményről legyen is szó, a hatóságok csak akkor engedélyezik, ha a kamerarendszer működőképes, és vissza lehet nézni bármit, ezek meglététől is függ, mit engedélyeznek. Néhány esetben úgy gondolják, ez haszontalan, de a hatóságok és a rendezvényszervezők általában nagyon komoly mértékben kötelezettségként írják elő ezek meglétét.

Bebes István polgármester kérdés és vélemény kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja és a következő határozatot hozza:

**46/2019. (IV.25.) önkormányzati határozat**

Körmend Város Önkormányzata Képviselő-testülete úgy dönt, hogy a Basketball Körmend Sport Kft-től megvásárolja az Önkormányzat tulajdonában és vagyonkezelésében lévő városi sportcsarnokban a Basketball Körmend Sport Kft. által felszereltetett, összesen 24 db. beltéri kamerát 5.330.225ft+Áfa, bruttó 6.769.386 Ft. vételár összegért, ezzel a közterületeken és a városi sportcsarnokban és a körül található összes kamera önkormányzati tulajdonba kerül.

**10./ Ülnökök megválasztása.**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy 4 évente választ a Képviselő-testület a Körmenden működő Járási Bíróság tagjai sorába ülnököket, törvényben előírt feladata ez a Képviselő-testületnek. A felhívás alapján Pusztai Ferenc, Lovas Zoltán és Könczöl Brigitta jelölésére kerül sor, a jelöltek megfelelnek a törvényi feltételeknek. Kéri a Testületet, hogy döntsön az ülnökök személyéről.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja és a következő határozatot hozza:

**47/2019. (IV.25.) önkormányzati határozat**

Körmendi Város Önkormányzata Képviselő-testülete a Körmendi Járásbíróságra az alábbi személyeket ülnöknek választja meg:

**1. Pusztai Ferenc (*Körmend, 1955.10.28. an.: Elek Vilma*)**

**2. Lovas Zoltán (*Gyula, 1989.01.04. an.: Murvai Mária*)**

**3. Könczöl Brigitta *(szn: Horváth Brigitta, Körmend, 1986.06.26. an.: Illés Margit)***

A jelöltek a törvényi feltételeknek megfelelnek, a jelölést elfogadták. A Képviselő-testület felkéri a Polgármestert, hogy a jelölést, az elfogadó nyilatkozatot és a mellékleteket juttassa el a Körmendi Járásbírósághoz (9900 Körmend, Szabadság tér 4. szám).

**11./ Intézményvezetői pályázat véleményezése.**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Körmendi Alapfokú Zene- és Táncművészeti Iskola intézményvezetői beosztásra írt ki pályázatot a Szombathelyi Tankerületi Központ, ezt tárták véleményezésre a Testület elé. Az egyetlen pályázó, Morvay András, aki sokak előtt ismert, hiszen ő a karnagya a városi fúvós zenekarnak. A pályázati anyaga teljes terjedelemben becsatolásra került. Kéri a Testületet, hogy hozza meg döntését, alakítsa ki véleményét.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja és a következő határozatot hozza:

**48/2019. (IV.25.) önkormányzati határozat**

Körmend Város Önkormányzata Képviselő-testülete megismerte Morvay András pályázónak a Körmendi Alapfokú Zene-és Táncművészeti Iskola intézményvezetői beosztására kiírt pályázati szakmai anyagát.

A Képviselő-testület úgy dönt, hogy támogatja, egyben jó szívvel ajánlja a pályázó intézményvezetői kinevezését a Körmendi Alapfokú Zene-és Táncművészeti Iskola élére.

**12./ Intézményi tanácsba delegálás.**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Szükséges az Önkormányzat Képviselő-testületének részéről valakinek a delegálása a Körmendi Alapfokú Zene- és Táncművészeti Iskolának intézményi tanácsába. Szeretné megkérni a Testületet, hogy támogassa Faragó Gábor jelölését, aki vállalja a jelölését.

Bebes István polgármester kéri kérdés és vélemény hiányában a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja és a következő határozatot hozza:

**49/2019. (IV.25.) önkormányzati határozat**

Körmend város Önkormányzata Képviselő-testülete a Körmendi Alapfokú Zene- és Táncművészeti Iskola Intézményi Tanácsába ***Faragó Gábor képviselő*** személyt delegálja.

**13./Nemzeti Összetartozás Napja- A Trianoni Békediktátum Emléknapja városi megemlékezés.**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Kéri a Testületet, hogy döntsön a szónok személyéről, illetve mindenki előtt ott van a programleírás is.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva elmondja, hogy a szónok személyére Bebes István polgármester urat kérnék fel, ezzel támogatva a határozati javaslat elfogadását.

Auer Miklós képviselő-testületi tag nem is kérést, illetve kérdést tenne fel. Múlt évben nem okozott gondot a 17 órát 16.30 órára módosítani. Szeretné ennek módosítását.

Bebes István polgármester kéri a módosított határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja és a következő határozatot hozza:

**50/2019. (IV.25.) önkormányzati határozat**

Körmend Város Önkormányzata Képviselő-testülete a Nemzeti Összetartozás Napja – A Trianoni Békediktátum Emléknapja kapcsán 2019. június 4-én, 16.30 órai kezdettel megrendezendő városi megemlékezés szónokának ***Bebes István polgármester*** személyt kéri fel tisztelettel.

**14./ Hősök Napja városi megemlékezés.**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy ennél a napirendnél is szónok személyéről kellene döntést hozni.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva elmondja, hogy szónok személyére Farkas Tibornét kérnék fel, ezzel támogatva a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja és a következő határozatot hozza:

**51/2019. (IV.25.) önkormányzati határozat**

Körmend Város Önkormányzata Képviselő-testülete a Hősök Napja kapcsán 2019. május 26-án, 10 órai kezdettel megrendezendő városi megemlékezés szónokának ***Farkas Tiborné*** személyt kéri fel tisztelettel.

**15./A „Boldog Batthyány- Strattmann László” ösztöndíj- pályázatra érkezett fellebbezés megtárgyalása.**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a bizottság döntött ennek kérdésében. Egy fellebbezés érkezett, a pályázó tanulmányi alapon kérte a pályázat elbírálását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva elmondja, hogy az ösztöndíj sokszor került megváltoztatásra pont abból a szempontból, hogy ne lehessen semmibe sem kifogást találni. Úgy véli, a Bizottság jogosan járt el, így támogatja a határozati javaslat elfogadását.

Bebes István polgármester kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja és a következő határozatot hozza:

**52/2019. (IV.25.) önkormányzati határozat**

Körmend Város Önkormányzata Képviselő-testülete a Batthyány-Strattmann László Ösztöndíj elbírálása során beérkezett egy db. fellebbezést megismerte, és a fellebbezést elutasítja az alábbiakra való tekintettel:

Azon pályázatokat, amelyek elbírálását kizárólag tanulmányi eredmények alapján kérik, az alábbi szempontok szerint kell rangsorolni:

* pályázat benyújtását megelőző tanulmányi félévben elért tanulmányi (számtani) átlageredmény,
* pályázat benyújtását megelőző tanulmányi félévet megelőző tanulmányi félévben elért tanulmányi (számtani) átlageredmény,
* tudományos diákköri tevékenység,
* szakmai publicisztikai tevékenység,
* Körmend érdekében, javára kifejtett szakmai tevékenység.”

A fellebbezést benyújtó személynek a pályázat benyújtását megelőző tanulmányi félévet megelőző tanulmányi félévben elért tanulmányi (számtani) átlageredménye 4,2 volt, viszont a tanulmányi eredménye alapján ösztöndíjban részesült más pályázónak a pályázat benyújtását megelőző tanulmányi félévet megelőző tanulmányi félévben elért tanulmányi (számtani) átlageredménye jobb volt a fellebbezést benyújtó személyéhez képest.

**16./ Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Dr. Hadnagy Ádám, Auer Miklós, Tompa László, Csák Tamás, Ferencz Gyula, Geosics László, Czvitkovics Gyula képviselő-testületi tagok az interpellációkra kapott választ elfogadják.

Auer Miklós képviselő-testületi tag az első interpellációra nem kapott választ, így arra választ vár.  
***Forró Szilvia Irodavezető Asszony*** *válaszul elmondja, hogy a behajtani tilos táblát elhelyeztetik a kért helyen.*

*Auer Miklós képviselő-testületi tag így a választ nem fogadja el, kéri Bebes István polgármestert, hogy szavaztassa meg.*

***Tóth Gábor bizottsági elnök*** *elmondja, hogy a Bizottság megismerte a helyszínen a forgalmi helyzetet, a kialakított útburkolat ott mást kialakítani nem enged, éppen ezért csak táblával tudják megerősíteni.*

***Bebes István polgármester*** *szavazásra teszi fel az interpellációt, annak értelmében, hogy a Bizottság a tábla kihelyezését kéri. A képviselő-testület az interpellációra adott szóbeli választ 10 igen, 1 nem szavazattal és 1 tartózkodás mellett elfogadja.*

**Tompa László képviselő-testületi tag** elmondja, mivel folyamatban lévő ügyek közé sorolták a Bizottsági ülésen az általa felvetett interpellációt, így elfogadja a választ.

**Bán Miklós képviselő-testületi tag** szeretné tudni, mi történt, milyen döntés született az általa felvetett problémára a Bizottsági ülésen.

***Tóth Gábor bizottsági elnök*** *elmondja, hogy megtekintették ezt a helyszínt is. Arra a döntésre, jutottak, hogy egyrészt volt egy kérés a hátsó parkolók felfestéséről, erre megkéri a Városgondnokságot, hogy amint lesz rá forrás, végezzék el. A másik pedig a gyalogosátkelés, mely kapcsán hosszabb beszélgetés után arra jutottak, hogy a Közút felmérést kért a gyalogosút átkelési lehetőségekre, egyrészt a Sport utcára, másrészt a SPAR kereszteződés előtt. A felmérés eredménye vélhetően azt hozza, hogy forgalom nagysága nem indokolja a gyalogos zebra kialakítását. Így arra jutottak, hogy táblával erősítik meg az átkelőt, előtte 50 méterrel egy tábla kihelyezését javasolja, mely felhívja a figyelmet a gyalogosátkelés lehetőségére.*

***Bebes István polgármester*** *egy kis türelmet kér, próbálja ő is értelmezni, mert ezt a kereszteződést használó autósként nem igazán tartja jó dolognak. Azt gondolja, hogy az nem lehet költségvetési probléma, hogy a felfestés meglegyen. Így az vélhetően meg fog történni. A másik esetben a levelet meg kell írni, abban az esetben is, ha az nemleges választ kap, ugyanis számos alkalommal okoz problémát ez az autósoknak. Komoly mértékben okoz problémát a ki és lekanyarodás ezen a részen. Meg kell nézni, kell keresni valami megoldást, mert ez a Sport utcánál is problémásabb helyzet jelen pillanatban. Ezt a közútnak is meg kell vizsgálni. Ez autós és kerékpáros szempontból is egy komoly probléma. Tehát ezt a levelet mindenképp meg kell írni.*

**Ferencz Gyula képviselő-testületi tag** elfogadja a választ azzal a megjegyzéssel, hogy a Bástya utcával kapcsolatban hozott Bizottsági döntést akkor sem, most sem tudja elfogadni, mert az így nem jó.

**Interpellációk:**

**Faragó Gábor képviselő-testületi tag**

* fülét megütötte egy mondat, hogy nem okozhat költségvetési gondot a parkoló felfestése, többször interpellált Dr. Hadnagy Ádám képviselő társával együtt, így szeretné, ha ott is megtörténne.
* Auer Miklós képviselő társa többször említett, hogy a bicikliút mellett, illetve ahogy kijön a Mátyás király utcából, nagyon elhalványodtak a felfestések. Valamint nagyon fontosnak tartaná az Ady és a Mátyás király utcában a felfestések megerősítését, mivel nehezen látható be a kanyar, illetve gyerekek miatt is figyelemfelkeltő lenne.
* Illetve még egy kérdése lenne, mégpedig az, hogy a „Zöld Város” átadásra került-e már, mert eléggé benőtte a gyom.

***Bebes István polgármester*** *válaszolva elmondja, hogy nem került átadásra a „Zöld Város”. Városgondnoksággal történtek egyeztetések, valamint a pénzügyi forrást is megteremtik rá, mert külső segítséggel tudják csak ezt a területet rendben tartani.*

**Geosics László képviselő-testületi tag**

* a Somogyi Béla utcával kapcsolatos az interpellációja: a Tilalmasi rész felől jőve nyugati oldalon, ahogy a vasúthoz közelít, a mély árokban található rengeteg szemét elvitelét kéri.
* Most, hogy megtörtént a fűnyírás, szeretné felhívni a figyelmet, hogy a kerékpárút és a 8-as sz. főút mentén az Akác utcától Körmend felé az árokban nagyon sok a szemét.

***Bebes István polgármester*** *jelzi, hogy fognak szervezni, illetve szervezés alatt van egy olyan nap, amikor az árkok tisztására kerül sor. Mindenkit szeretettel várnak, képviselő-testület tagjait is, civil szervezeteket egyaránt. Az időpontról fognak tájékoztatást kapni. Mindenképpen előtérbe fogják helyezni, mert úgy látszik, hogy a kamionok számának növekedésével megszaporodott az árkokban lévő szemét száma. A vállalkozók figyelmét is fel kell hívni arra, hogy az árok nem szemétlerakó hely. Nem kizárt, hogy a Somogyi Béla utcában nem épp egy vállalkozó rakta le a szemetét, de a mai világban már bármi elképzelhető, mint az is, hogy messzebbről jött valakik nem veszik figyelembe az itt lévő rendet.*

**Ferencz Gyula képviselő-testületi tag** két dologban interpellálna

* a Rákóczi u. déli oldalán a 31-es lépcsőház előtti szerviz úton a csapadékvíz-elvezető csatorna eldugult, kérné annak tisztítását.
* a Bástya utcában a zöldséges előtt egy javítás után egy kátyú keletkezett, amely folyamatosan meghibásodik, így újra megmarad a kátyú, szeretné kérni annak javítását.

***Bebes István polgármester*** *számos esetben tapasztalja, hogy a Vasivíz Zrt. vagy más cég bekötés vagy valamilyen más munka után otthagyj tömörödés címén a felvágott közterületet, végül leszakad az út, és nem hozzák helyre a problémát. Polgármester úr kérdezi Forró Szilvia Irodavezető asszonyt, hogyan zajlik ennek a rendje, ki ennek a felelőse.*

***Forró Szilvia Irodavezető asszony*** *elmondja, hogy voltaképp az a közműszolgáltató, aki ezt a munkát elvégzi felelős az út megfelelő helyreállításáért. Ha egy utat, járdát vagy egyéb közterületet bont, azt bontási engedéllyel kell neki rendezni, ahol megjelöli a felelős kivitelezőt, annak felelős szakemberét. Így őt lehetne számon kérni, ha hiba, garanciális hiba vagy bármilyen kár történik, akkor felelősségre lehessen vonni.*

**Csák Tamás képviselő-testületi tag**

hasonló dologban interpellál: a Dankó Pista utca és az Orgona utca sarkán a Vasivíz Zrt.-nek volt egy ilyesfajta javítása, amely egyszer már helyre lett hozva, de megint süllyed.

Három utca helyrehozatalát kéri: a Dobogó, illetve a Kodály Zoltán utca, valamint a Teleki utca azon része, amely az Akác utca és a 8-as főút között található

***Bebes István polgármester*** *válaszolva elmondja, hogy várja a pénzügyi dolgok tisztázást, majd azután tud jelezni arról, mit tudnak megoldani, a kátyúzást el kell végezni, nagy felületi javítások, esetleges felújítások nyilvánvalóan forrást igényelnek.*

**Bán Miklós képviselő-testületi tag**nak egyetlen kérése lenne: meg kellene vizsgálni a MOL benzinkúttal szemben lévő hatalmas fűzfát, mivel már teljesen el van száradva, már csak a borostyán nő rajta, az idei évben ki sem rügyezett.

**Auer Miklós képviselő-testületi tag**

* úgy véli, elő kellene szedni a város közlekedés koncepcióját, néhány forintot beleölni abba, mert látja a gyalogos kerékpáros közlekedés szabályaiból kellene tanulgatni kicsikét. Az imént leszavazták a Damjanich utcával kapcsolatban, ami alapjaiban véve nem baj, de azért nem fogadta el, mert voltak ott pro és kontra érvek. Az viszont nem hangzott el, hogy tervezési hiba van, amely miatt ez a probléma fent áll, és fent is fog állni. Körmend továbbra is fent fogja tartani ezt a balesetveszélyes helyzetet. Amíg ott voltak, 3 autós szegte meg az ott érvényes szabályokat. Tehát elképzelés sincs, hogy ott milyen szabályok vannak érvényben. Ha megvalósításra kerül a Testület által megszavazott helyzet, akkor pedig Körmenden lesz Magyarország legrövidebb utcája, körülbelül, 1 méter 15 centiméter. Ezt azért hozza elő, mert 1996. március 14-én írt egy újságcikket a Körmendi Figyelőbe, ahol ugyan ez a probléma van, a 208 és Mátyás király utca kereszteződésénél. Évekig küzdöttek azzal, hogy ne legyen ott egy jobb kezes utca, az átépítésig találtak egy jó megoldást, az átépítés után ugyan ott tartanak. Szeretné, ha már működött éveken keresztül, akkor most is visszaállna ugyan az a rend a 208-nál lévő bevezető útnál;
* A vasúton túl tengelytörő gödrök vannak, szeretné annak helyrehozatalát.
* Polgármester úr igyekezett minden média felületet kihasználni a lakosság tájékoztatására, hogy az Európai Uniótól mennyi pénzt nyert Körmend Városa az ipari parkra; ha rákeresnek, azt látják, hogy osztrák tulajdonban van; kérdezi, hogy csak osztrák tulajdonban van, vagy esetleg van magyar tulajdonosa is; kéri világosítsa fel ebben a kérdésben.

***Bebes István polgármester*** *válaszul elmondja, hogy nem akar belemenni ennek a politikai hátterébe, mert felesleges. A város a képviselő úr által mondott összeget annak az iparterületnek a kialakítására próbálja meg fordítani, amely saját, önkormányzati tulajdonban van. Tehát az útfelújítások, a csatornázások, a vízhálózat, az elektromos vezeték kialakítása, illetve a közvilágítás kiépítése zajlik, önkormányzati tulajdonú ingatlanokat fejlesztve. ó A csapadékvízelvezető rendszer egy összetett kérdéskör, ezek a város északi részét hivatottak rendezni. Ez nyilván részlegesen érinti azokat a területeket, ahol jelenleg az ipari park helyezkedik el, amely 60 hektár körüli nagyságrenddel rendelkezik. Ennek az ipari parknak a csapadékvízelvezetése a városon át, a Várkerten keresztül vezet egészen a csapadékvízgyűjtő rendszerekbe. Úgy véli, hogy a város csapadékvízelvezetését mindenképp meg kell oldani, függetlenül attól, kinek a tulajdonában van az ipari park. Nyilvánvalóan az Európai Uniós pályázatokat annak érdekében használják fel, hogy ezeket a típusú problémákat kezelni tudják.*

További kérdés, vélemény nem hangzik el. Bebes István polgármester a Képviselő-testület nyílt ülését 14 óra 44 perckor bezárja.

K. m. f.

Bebes István dr. Stepics Anita

polgármester jegyző